DA Den Europæiske Unions Tidende L 118/18

KOMMISSIONENS BESLUTNING

af 28. april 2006

om ændring af beslutning 2005/710/EF, 2005/733/EF og 2005/758/EF for så vidt angår forlængelse af deres anvendelsesperiode med hensyn til visse beskyttelsesforanstaltninger over for højpatogen aviær influenza i Kroatien, Rumænien og Tyrkiet

(meddelt under nummer K(2006) 1710)

(EØS-relevant tekst)

(2006/321/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og

ud fra følgende betragtninger:

(1) Aviær influenza er en infektiøs virussygdom hos fjerkræ og fugle, som kan være dødelig og forårsage forstyrrelser, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet. Der er en risiko for, at sygdomsagensen kan blive indslæbt til Fællesskabet via international handel med levende fjerkræ, andre levende fugle end fjerkræ og visse produkter heraf.

(2) Efter at der i december 2003 udbrød aviær influenza i Sydøstasien forårsaget af den højpatogene H5N1-virusstamme, vedtog Kommissionen en række beskyttelsesforanstaltninger over for aviær influenza. Foranstaltningerne omfattede navnlig Kommissionens beslutning 2005/710/EF af 13. oktober 2005 om visse beskyttelsesforanstaltninger over for højpatogen aviær influenza i Rumænien (3), Kommissionens beslutning 2005/733/EF af 19. oktober 2005 om visse beskyttelsesforanstaltninger i forbindelse med mistanke om højpatogen aviær influenza i Tyrkiet og om ophævelse af beslutning 2005/705/EF (4) og Kommissionens beslutning 2005/758/EF af 27. oktober 2005 om visse beskyttelsesforanstaltninger i forbindelse med mistanke om højpatogen aviær influenza i Kroatien og om ophævelse af beslutning 2005/749/EF (5).

(3) Siden beslutning 2005/710/EF, 2005/733/EF og 2005/758/EF blev vedtaget, er der adskillige gange ved overvågningen i Kroatien, Rumænien og Tyrkiet blevet bekræftet nye tilfælde af aviær influenza. De restriktioner, der er foreskrevet i nævnte beslutninger for de pågældende lande, bør således videreføres, ved at deres anvendelsesperiode forlænges til den 31. juli 2006.

(4) Beslutning 2005/710/EF, 2005/733/EF og 2005/758/EF bør derfor ændres i overensstemmelse hermed.

(5) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

I artikel 4 i beslutning 2005/710/EF ændres »30. april 2006« til »31. juli 2006«.

Artikel 2

I artikel 6 i beslutning 2005/733/EF ændres »30. april 2006« til »31. juli 2006«.

Artikel 3

I artikel 5 i beslutning 2005/758/EF ændres »30. april 2006« til »31. juli 2006«.

Artikel 4

Medlemsstaterne træffer straks de fornødne foranstaltninger for at efterkomme denne beslutning og offentliggøre foranstaltningerne. De underretter straks Kommissionen herom.

Artikel 5

Denne beslutning er rettet til medlemsstaterne.

Udfærdiget i Bruxelles, den 28. april 2006. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1). Berigtiget i EUT L 191 af 28.5.2004, s. 1.

(3) EUT L 269 af 14.10.2005, s. 42. Senest ændret ved beslutning 2006/24/EF (EUT L 17 af 21.1.2006, s. 30).

(4) EUT L 274 af 20.10.2005, s. 102.

(5) EUT L 285 af 28.10.2005, s. 50. Senest ændret ved beslutning 2006/256/EF (EUT L 92 af 30.3.2006, s. 15).